b'\n_START_ARTICLE_\nZlati rog\n_START_PARAGRAPH_\nZlati rog (gr\xc5\xa1ko: \xce\xa7\xcf\x81\xcf\x85\xcf\x83\xce\xbf\xce\xba\xce\xb5\xcf\x81\xce\xb1\xcf\x82 [Hrisokeras] \xe2\x80\x93 Zlati rog, tur\xc5\xa1ko: Hali\xc3\xa7 [Hali\xc4\x8d] (iz arabskega \xd8\xa7\xd9\x84\xd8\xae\xd9\x84\xd9\x8a\xd8\xac\xe2\x80\x8e [al-hakid\xc5\xbe] - zaliv) ali Altin Boynuz - Zlati rog), ozek zaliv na evropski strani vhoda v Bosporsko o\xc5\xbeino, ki deli stari in novi del Istanbula. Zaliv je dobro naravno pristani\xc5\xa1\xc4\x8de, ki je ve\xc4\x8d tiso\xc4\x8dletij dajalo zavetje gr\xc5\xa1kim, rimskim, bizantinskim, osmanskim in drugim ladjam.\n_START_SECTION_\nOpis\n_START_PARAGRAPH_\nZlati rog je poplavljeno prazgodovinsko re\xc4\x8dno ustje. Dolg je 7,5 km in na naj\xc5\xa1ir\xc5\xa1em delu \xc5\xa1irok 750 m. Njegova najve\xc4\x8dja globina je na stiku z Bosporsko o\xc5\xbeino in meri okoli 35 m. Preko njega so zgrajeni trije mostovi: Zlati rog (Hali\xc3\xa7 K\xc3\xb6pr\xc3\xbcs\xc3\xbc), Atat\xc3\xbcrkov most (Atat\xc3\xbcrk (Unkapan\xc4\xb1) K\xc3\xb6pr\xc3\xbcs\xc3\xbc) in Galatski most (Galata K\xc3\xb6pr\xc3\xbcs\xc3\xbc). Trenutno je v gradnji most, ki bo povezoval proge istanbulske podzemske \xc5\xbeeleznice med severno in ju\xc5\xbeno obalo Zlatega roga.\n_START_SECTION_\nZgodovina\n_START_PARAGRAPH_\nV Bizantinskem cesarstvu je bil Zlati rog njegovo glavno pomorsko pristani\xc5\xa1\xc4\x8de. Ob ju\xc5\xbeni obali zaliva je bilo obzidje, ki je \xc5\xa1\xc4\x8ditilo Konstantinopel pred napadi z morja. Na vhodu v zaliv je bila debela veriga, razpeta med Konstantinoplom na jugu in Starim galatskim stolpom na severu, ki je prepre\xc4\x8devala vstop ne\xc5\xbeelenim ladjam. Stari galatski stolp je bil med \xc4\x8detrto kri\xc5\xbearsko vojno leta 1204 ve\xc4\x8dinoma uni\xc4\x8den. Genove\xc5\xbeani so na gri\xc4\x8du v njegovi bli\xc5\xbeini leta 1348 zgradili nov Galatski stolp in ga imenovali Christea Turris (Kristusov stolp)._NEWLINE_Verigo preko Zlatega roga so zlomili ali ob\xc5\xa1li samo trikrat. V 10. stoletju so Kijevski Rusi svoje dolge ladje privlekli iz Bosporja preko Galate in jih ponovno splovili v Zlatem rogu. Bizantinci so se pred njihovim napadom ubranili z gr\xc5\xa1kim ognjem. Leta 1204 so med \xc4\x8detrto kri\xc5\xbearsko vojno verigo z ovnom zlomile bene\xc5\xa1ke ladje. Leta 1453 sultan Mehmedu II. ni uspelo na silo pretrgati verige, zato je uporabil enako taktiko kot Rusi: ladje je na nama\xc5\xa1\xc4\x8denih brunih privlekel iz Bosporja v Zlati rog._NEWLINE_Po padcu Konstantinopla leta 1453 je Mehmed II. za\xc4\x8del v \xc4\x8detrti Fanar (sedaj Fener) ob Zlatem rogu naseljevati etni\xc4\x8dne Grke, medtem ko so \xc4\x8detrt Balat, tako kot v bizantinskih \xc4\x8dasih, \xc5\xa1e vedno naseljevali Judje. Sedaj sta poseljena oba bregova zaliva. Ob njem so istanbulska gospodarska zbornica in muslimansko, judovsko in kr\xc5\xa1\xc4\x8dansko pokopali\xc5\xa1\xc4\x8de. Zaliv je bil do 1980. let onesna\xc5\xbeen z industrijskimi odplakami, sedaj pa je dokaj \xc4\x8dist in predstavlja eno od istanbulskih turisti\xc4\x8dnih zanimivosti._NEWLINE_Panoramski pogled na zgodovinski Istanbul in Zlati rog z Galatskega stolpa. Zeleni gri\xc4\x8d na levi je Sarayburnu s pala\xc4\x8do Topkap\xc4\xb1, kateri proti desni sledita Hagia Sofia in mo\xc5\xa1eja sultana Ahmeda (Modra mo\xc5\xa1eja) s \xc5\xa1estimi minareti. Ob Galatskem mostu je Nova mo\xc5\xa1eja (Yeni Cami). V ozadju desno je viskok Bajazidov stolp, desno od njega pa mo\xc5\xa1eja Sulejmana Veli\xc4\x8dastnega (S\xc3\xbcleymaniye). Za pala\xc4\x8do Topkap\xc4\xb1 so Princesini otoki (Prens Adalari) na Marmarskem morju. Na skrajni levi strani slike je \xc4\x8detrt Kad\xc4\xb1k\xc3\xb6y (anti\xc4\x8dni Halkedon) v azijskem delu mesta.\n_START_SECTION_\nLeonardov most\n_START_PARAGRAPH_\nLeta 1502 je Leonardo da Vinci naredil osnutek enolo\xc4\x8dnega mostu preko Zlatega roga z razponom 240 m, ki je bil del projekta sultana Bajazida II. za preureditev mesta. Leta 2001 so Leonardovo idejo o\xc5\xbeivili v \xc3\x85su na Norve\xc5\xa1kem, kjer so po njegovih na\xc4\x8drtih zgradili majhen most za pe\xc5\xa1ce.'